google/wiki40b huggingface dataset:
João de Barros

João de Barros (født 1496 i Viseu i Portugal, død 20. oktober 1570 i Ribeira de Alitém i Pombal) var en portugisisk historisk forfatter.
Barros var 1532-68 generalagent for India, og skildrete med fast overbevisning om sitt folks historiske oppdrag den portugisiske ekspansjonen i Asia under 1500-tallets første halvdel.
Ursfjorden

Ursfjorden er en fjordarm av Bindalsfjorden i Bindal og Sømna kommune i Nordland. Fjorden har innløp mellom grenda Hjelmset i vest og Gaupsgavlen på halvøya Gavlen i øst og strekker seg 19 kilometer mot nordøstover inn til de små vikene Storremman og Lislremman i bunnen av fjorden.
Litt inn i fjorden ligger grendene Olsvika og Kjøssvika på vestsiden. Nord for Kjøssvika går Brekkosen nordvestover til grenda Brekkeidet. Ursfjorden fortsetter nordøstover og nord for Olderbakkfjellet på østsiden går Gravfjorden østover.
Den indre delen av fjorden er veiløs, men har noen få gårder på begge sider av fjorden. Ved Brekkosen går Fv38 langs fjorden, mens Fv33 går på vestsiden lenger ute i fjorden.
IFA

Historie

IFA ble første gang lansert i 1930 av sjokoladeprodusenten ASOLA (AS O. Larsen) og fikk sitt navn etter initialene til operasangeren Ivar F. Andresen. I 1968 overtok Kiellands dropsfabrikk salget av IFA, og etter at denne fabrikken ble kjøpt i 1975 er det Nidar som står for produksjonen. 
Den første utgaven av pastillen var søt lakris, den nåværende versjonen med saltlakris ble ikke lansert før på slutten av 1950-tallet. Fremdeles står Ivar F. Andresens anbefaling å lese bak på pakken:
«Blandt dens fornemste egenskaper er først og fremst den, at den forebygger tørrhet i hals og svelg. Jeg kan paa det varmeste anbefale denne pastill til sangere, talere, røkere og sportsmenn. Dresden N. 5-11-30»
IFA ble blant annet brukt som sponsor for åpningen av Den Norske Opera i 2008.

Varianter

I september 2006 ble det lansert en ny, stor, sukkerfri IFA-pastill. Store IFA kommer i tre smaker: søt lakris, pepper-lakris og jordbær-lakris.
I september 2008 ble også Store IFA med appelsinsmak lansert. Pepper-versjonen har siden gått ut av produksjon. 
I april 2012 ble det lansert en IFA-variant med eukalyptussmak, som heter "Euka-Lakris"
Rena IL Sykkel

Rena IL Sykkel er en norsk sykkelklubb i Åmot kommune, og holder til på Rena i Hedmark fylke. Klubben ble stiftet i 2009 etter ønske fra flere lokale syklister at det ble etablert en sykkelklubb i nærområdet. Det ble da satt ned et styre under Rena Idrettslag.
Klubben har treninger på tirsdager, torsdager og søndager. Treningen fokuserer som regel på tempoøkter i sone 2 og 3, bakkeintervaller og rolig langtur i sone 1.
Klubben fokuserer i hovedsak på terrengsykling i et mosjons- og aktiv-amatørperspektiv. I Birkebeinerrittet i 2015 stilte de med 25 ryttere, der beste mann kom på 9.-plass i Menn Elite på tiden 02:46:01.
Chalcolampra

Utseende

Middelsstore, avlange, blanke, brune til svarte bladbiller, gjerne med gule flekker på dekkvingene. Antennene er tynne, knapt halvparten så lange som kroppen. Pronotum er firkantet, ved roten mye smalere enn dekkvingene, som har markerte punktrader.

Levevis

Slekten kan finnes på mange ulike planter.

Utbredelse

Slekten er utbredt i Sørøst-Asia og Australia.
Vektløfting under Panamerikanske leker 1951

Vektløfting under Panamerikanske leker 1951. Vektløfting var med som en av sytten sporter i de første Panamerikanske leker 1951 som ble arrangert i Buenos Aires i Argentina fra 25. februar til 3. mars. Det var seks vektklasser for menn. USA ble beste nasjon med fem gullmedaljer foran Trinidad og Tobago med en.
Adresse (geografisk)

En adresse er en geografisk del av jordkloden som kan besøkes, eller som det kan sendes brev til. I den vestlige del av verden er en slik adresse også tilknyttet en eiendom.

Offisielle adresser i Norge

I Norge er det kommunen som har ansvaret for tildeling av offisiell adresse og adressene føres i matrikkelen. Hjemmelen finnes i matrikkelloven § 21. I matrikkelen finnes det to typer adresser: vegadresser og matrikkeladresser.  
Vegadresser består av adressenavn (eksempelvis Storgata) og adressenummer (eksempelvis 12B). Det er også mulig å krever at enkelte stedsnavn av betydning skal tas med som en del av vegadressen i form av et adressetilleggsnavn. Dette kommer før resten av vegadressen.
Matrikkeladresser består av gårdsnummer, bruksnummer og eventuelt festenummer til den eiendommen adressen ligger på, samt eventuelt undernummer dersom det er flere adresser på samme eiendom. Matrikkeladresser er garantert unike innenfor en kommune. Siden dette er ganske kryptisk, anbefaler Statens kartverk at adressene tildeles et matrikkeladressenavn ut fra et etablert stedsnavn på stedet.
Dersom det finnes flere leiligheter eller lignende på samme veiadresse eller matrikkeladresse, kalles disse bruksenheter. Brannvesenets og andre hjelpetjenesters behov for presise adresser har gjort at alle bruksenheter i Norge har fått bruksenhetsnummer på formen Xyyzz, der X angir hovedetasje H, Underetasje U, kjeller K eller loft L, yy angir etasjen og zz betyr leilighet nr zz fra venstre mot høyre i den aktuelle etasjen. Leilighet H0101 er altså første leilighet fra venstre i 1. etasje, mens H0102 er leiligheten til høyre for denne. I Oslo og Bærum er utgangspunktet inngangsdøren sett utenfra, mens resten av landet baserer seg på trappens øverste trinn.
Adressen utgjorde A-delen av GAB-registeret.

Postadresser i Norge

En postadresse er den adressen dit post i sin alminnelighet ønskes sendt. Postadresse kan avvike fra eksempelvis forretningsadresse, besøksadresse, leveringsadresse eller folkeregistrert adresse. Postadressen er enten en adresse til en eiendom eller en postboksadresse.
En postadresse til en eiendom i Norge består av adressat (første linje), vegadresse (andre linje) samt tilhørende postnummer og poststedsnavn (tredje linje). Matrikkeladresse nyttes ikke som postadresse. Der kommunen ikke har gitt vegadresser, angir Posten et stedsnavn til erstatning. Bruksenhetsnummer/bolignummer inngår ikke i postadressen, men kan tilføyes på en linje over vegadressen. For at posten skal komme frem, må adressat angis på postkassen på eiendommen.
En postadresse til en postboks i Norge består av adressat (første linje), postboksnummer samt ev. navn på postkasseandegg (andre linje), samt tilhørende postnummer og poststedsnavn (tredje linje).
Ski-VM 2005 – 30 kilometer klassisk kvinner

30 kilometer klassisk for kvinner under ski-VM 2005 ble arrangert 26. februar 2005.
Mesitter

Beskrivelse

Mesitter er små, nær flyveudyktige fugler som er endemiske for Madagaskar. Alle tre artene regnes som sårbare med hensyn til utryddelse. Klassifiseringen til disse fuglene er svært vanskelig og omdiskutert.
Mesittene er skog- og krattrelaterte fugler som spiser frø og insekter. Krumnebbmesitten er polygam, mens brunmesitten og brunvingemesitten er monogame. Mesittene er vokale fugler med lyder som kan minne om spurvefugler.

Klassifisering

Mesittene har tradisjonelt blitt klassifisert som hønsefugler (Galliformes), trolig fordi artene har visse likheter med fasaner. En DNA-stude viser imidlertid at mesittene ikke hører til kladen Galloanserae og derfor heller ikke hører hjemme blant hønsefuglene. Mesittene ble derfor i en periode plassert i gruppen tranefugler (Gruiformes). I en studie fra 2004 foreslo Mayr & Ericson at Mesitornithidae (mesitter) og Cuculidae (gjøker) var søstergrupper, basert på DNA-analyser, men også dette er trolig feil. Det evolusjonære forholdet til andre grupper er fortsatt uavklart. I dag plasseres derfor mesittene i sin egen orden, Mesitornithiformes, selv om også dette er omdiskutert.
Sisyphini

Utseende

Middelsstore (gjerne ca. 1 centimeter), mer eller mindre svarte biller. Fargen blir ofte skjult av tørr møkk som dekker mye av overflaten. Hodet er rundet uten horn eller utvekster, dekkvingene ganske korte og brede, de dekker ikke bakkroppsspissen. Gruppen utmerker seg særlig med svært lange bein, spesielt mellom- og bakbeina er kraftig forlengede.

Levevis

Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder. Disse billene er oppkalt etter den greske sagnhelten Sisyfos, som ble straffet av gudene ved at han måtte rulle en tung stein opp en bakke, men aldri greie å fullføre dette.
Frank William Abagnale jr.

Filmen om Abagnale

Livet til Abagnale ble filmatisert i Catch Me if You Can fra 2002, basert på boka som bærer samme navn. Filmen er regissert av Steven Spielberg og har Leonardo DiCaprio i hovedrollen som Abagnale, mens Tom Hanks spiller den fiktive detektiven Carl Handratty. Abagnale har uttalt i intervju at filmen er omtrent 80 prosent sann.
Månekalender

Månekalender er en kalender som bygger på månens faser svarende til 27 eller 28 såkallte gods (jf. eng. mansion), samt (fortrinnsvis) 12 større segmenter av stjernehimmelen innenfor hvilke fullmånen vil opptre innenfor et år. De første vi vet brukte en kalender med slektskap til moderne kalendre var babylonerne for ca. 5 000 år siden. De målte opp et år ved å observere månens faser. Den i dag mest spredte rene månekalenderen er den muslimske kalenderen.
Den største konsekvensen ved å regne tiden i måneder er at det ikke blir et likt antall hvert år. Sett fra jorden, går månen en runde rundt jorden på 29,530589 døgn (synodisk omløpstid). 12 måneomløp blir 354,367068 døgn, sammenlignet med 365,24221065 døgn i ett tropisk år. En ren månekalender gjør med andre ord året ca. 10,88 døgn kortere. Mange andre kalendre har noen form for korreksjoner (skuddmåneder eller lengre måneder) for å opprettholde månedenes posisjon innenfor et siderisk (stjerneår) eller tropisk solår.
Presidentvalget i Finland i 2012

Valgdeltagelse

Totalt var 4 402 662 personer stemmeberettigede til valget, hvorav 230 422 var bosatt i utlandet.
Valgoppslutningen blant stemmeberettigede bosatt i Finland var 72,8%, mens valgoppslutningen totalt var 69,7%.
Grace Elliott

Biografi

Grace Dalrymple var datter av en engelsk advokat, Hew Dalrymple, og ble oppfostret i et fransk kloster, der hun ble forberedt til å bli et medlem av sosieteten. Hon ble beskrevet som vakker, intelligent og sofistikert. Hun vendte i 1771 hjem til Edinburgh i Skottland og giftet seg med den rike doktor John Elliott. År 1774 rømte hun hjemmefra med Lord Valentia. Hon fikk skilsmisse, men ble kidnappet av sin bror, som sperret henne inn i ett fransk kloster.
En av hennes beundrere, Lord Cholmondeley, hjalp henne til å flykte til London, der hun ble luksusprostituert. I 1782 fødte hun en datter, Georgina Seymour (1782-1813), døpt tll Georgina Frederica Augusta Elliott Daughter of His Royal Highness George Prince of Wales & Grace Elliott, som avisen Morning Post hevdet var den erkjente datter av kong Georg IV av Storbritannia, med hvem hun hadde hatt en kortvarig forbindelse. Det ble aldri klargjort hvem som var far, skjønt flere menn hevdet farskap.
Grace Elliott ble presentert i 1784 av prinsen av Wales for hertugen av Orléans, som hun innledet et forhold til, og fra 1786 levde hun i Paris. Da Robespierre tok makten under den franske revolusjon ble Orléans henrettet, selv om han hadde støttet revolusjonen. Grace Elliott ble arrestert i 1793 fordi hun var britisk borger og rojalist og for at hun hadde et brev fra politikeren Charles James Fox til admiral Latouche-Treville, og ble anklaget for å ha hjulpet rojalisten Marquis de Champcenetz med å flykte fråaParis. Brevet hadde imidlertid aldri blitt åpnet, og da det skjedde, viste det seg å være politisk ufarligt Hon ble flyttet mellom flere fengslser men ble aldri henrettet, og ble løslatt etter at Robespierre ble styrtet.
Ryktene villøe at hun hadde hatt Napoleon I blant sine kunder og takket nei til hans frieri. Hun døde som elskerinne til borgermesteren i Ville d'Avray.
Seiling under Middelhavslekene 1991

Seiling under Middelhavslekene 1991. Seiling var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var åttende gangen som seiling var med på programmet for Middelhavslekene. Det ble konkurrert i fire klasser og Frankrike ble beste nasjon med tre gullmedaljer foran Italia med én.
Jan-Ole Hesselberg

Yrkesbakgrunn

Jan-Ole Hesselberg fullførte profesjonsstudiet i psykologi ved NTNU januar 2006. Han ble psykologspesialist innen klinisk voksenpsykologi 2011. Han begynte som psykolog ved Sykehuset Namsos i 2006 og var leder for Allmennpsykiatrisk enhet fra 2007-2008 hvor han ledet et omstillingsprosjekt. Senere jobbet han blant annet i Ås kommune og Sykehuset Østfold HF, før han begynte fulltid med formidling og TV-produksjon i Teddy TV.
I januar 2016 begynte Hesselberg som ledende fagsjef i ExtraStiftelsen. Der har han ansvaret for den helsefaglige profilen og strategiske arbeidet. I 2016 engasjerte Hesselberg i arbeidet mot publiseringsskjevhet i helseforskningen. I oktober organiserte ExtraStiftelsen markeringen av norsk støtte til den internasjonale AllTrials-kampanjen og leverte 4. november 2016 underskriftene til 31 norske organisasjoner og institusjoner til Kirke-, utdannings- og forskningskomiteens leder Trond Giske.
Pokémon Omega Ruby og Alpha Sapphire

Handling

Disse spillene følger stort sett samme historie som original-spillene, med noen endringer. Spilleren starter i Littleroot Town, i den oppdiktede regionen Hoenn. Derfra legger spilleren ut på en reise sammen med rivalen etter at begge har vagl start-Pokémon. Spilleren får velge mellom Treecko (gresstype), Torchic (flammetype) og Mudkip (vanntype). Spilleren dra så ut på en reise gjennom hele Hoenn-regionen for å bli den ultimate Pokémon-trener, ved å vinne over den regjerende Pokémon-mesteren i ligaen. For å komme til ligaen og vinne over mesteren må spilleren vinne over åtte Pokémon-gymmer i forskjellige byer, spredt rundt om i regionen. På veien må treneren fange nye Pokémon på veien som han/hun kan trene for å få det best laget med Pokémon. Hver eneste gym har en leder som er den beste treneren i gymmen. Hver gym spesialiserer seg i én type Pokémon. En gym kan bruke bare steintyper, en annen kan bruke istyper og en annen kan bruke elektrisketyper.
I tillegg til å kjempe seg gjennom alle gymmene for å nå ligaen, møter spilleren på en ond gruppe med trenere, Team Magma / Aqua, (spørs hvilken versjon du spiller, Omega Ruby eller Aplha Sapphire) som ønsker å vekke de legendariske Pokémonene Groudon / Kyogre. I Omega Ruby vil Team Magma vekke Groudon for å tørke hele Hoenn for vann, slik at Pokémon kan leve fritt, og utslette alle vanntype Pokémon. I Alpha Sapphire vil Team Aqua vekke Kyogre for å oversvømme hele Hoenn for at vanntype Pokémon kan få et mye større område å leve på og la de leve fritt i et mye større område. Det er opp til treneren å stoppe Team Magma / Aqua samtidig som den skal komme seg gjennom regionen og slå alle gym-lederne og vinne i ligaen til slutt.
Vansbro

Vansbro er et tettsted i Dalarnas län i landskapet Dalarna i Sverige. Det er Vansbro kommunes administrasjonssenter. I 2010 hadde tettstedet 2 026 innbyggere.
Dennis Specialist Vehicles

Dennis Specialist Vehicles er en britisk produsent av busser og spesialiserte nyttekjøretøyer. Selskapet er i dag mest kjent for produksjon av brannbiler, men produserer også busser, søppelbiler og flyplasskjøretøy.
Kristi åpenbaringsdag

Kristi åpenbaringsdag er første søndag etter 1. januar. Det vil si søndagen nærmest 5. januar. Kristi åpenbaringsdag innleder åpenbaringstiden. Etter åpenbaringstiden kommer såmannssøndag, Kristi forklarelsesdag, fastelavnssøndag og fastetiden.
I noen år faller Kristi åpenbaringsdag sammen med hellige tre kongers dag, som alltid er 6. januar.
Alagoa Grande

Historie

Kommunenavnet er skrevet i en gammel form av portugisisk med en a foran ordet lagoa, som betyr tjern eller liten innsjø.
Som en by i Brejo-regionen i Paraíba var området en del av kommunen Areia inntil det ble uavhengig på midten av 1800-tallet. Til tross for at tettstedet ble gjort til et distrikt i 1847, er det først i 1864 at man regner som datoen for grunnleggelsen av kommunen. Den 21. oktober 1864 ble området politisk uavhengig og fikk ladssted-statusen den 26. juli 1865. Den 27. mars 1908 ble Alagoa Grande oppgradert til bykategori. Dette regnes av mange som den faktiske grunnleggelsesdatoen av bykommunen.
Regionen vokste mye på 1800-tallet på grunn av sukkerrørindustrien som benyttet slavearbeidere. Denne industrien sørget også for å ødelegge atlanterhavsregnskogen i området og dermed også det naturlige grøntarealet som beskyttet landet. Det eksisterer enda store hus, som alle ble bygget av slaver, i midten av kommunen som bevis på denne økonomiske storhetstiden. Noen av disse husene, som befinner seg foran den sentrale torgplassen, er dekket av fliser importert fra Portugal på 1800-tallet.
I kommunen befinner det seg også en quilombo fra Caiana dos Crioulos, som en arv fra slavene som ble utnyttet for den økonomiske og kulturelle veksten til byen.
Bergmynteslekta

Utbredelse og utseende

Det er flere titalls arter i Europa, Nord-Afrika og tempererte deler av Asia. Plantene er ettårige eller flerårige urter. Blomstene er reletivt små og samla i mangeblomstra kranser. Krona er toleppa med treflika underleppe. De fleste artene er aromatiske og mange brukes som krydder.
Bjørnli Haveby

Bakgrunn

Orkla Grube-Aktiebolag, som var den store arbeidsgiveren i dalen, hadde i 1913 og 1914 funnet malmganger som sikret tilgang på rik malm i en uoverskuelig fremtid. I 1914 ble det derfor besluttet å utbygge gruvene for stordrift. I tillegg til bygging av nye sjakter og utvidelse av eksisterende anlegg, ble det behov for flere boliger, både for funksjonærer og arbeidere. Det ble vedtatt å anlegge en hageby ved Bjørnlivannet, ca. tre kilometer vest for Løkken stasjon. Et eget selskap, A/S Meldalsskogen, ble dannet for å kjøpe opp området for hagebyen og andre nødvendige eiendommer for nybygg rundt gruveanlegget på Løkken. 
Selve reguleringsplanen for Bjørnli ble utarbeidet av overingeniør V.B. Lange, mens arkitekt Morten Anker Bachke stod bak utformingen av «Torvet». Bachke utformet også de forskjellige hustypene. Terrenget på Bjørnli er kupert, og det er i liten grad gjort terrengmessige inngrep i forbindelse med utbyggingen.

Hustyper

Bjørnli Haveby ble anlagt med boliger for arbeidere og formenn, stigere, tilknyttet gruvevirksomheten på Løkken. Arkitekt Anker Bachke tegnet flere hustyper. Funksjonærboligene ble plassert rundt et rektangulært torv. De er dels vertikaltdelte tomannsboliger, dels villaer for én familie (typehus B i reguleringsplanens veileder). Arbeiderboligene ble også bygget som eneboliger og tomannsboliger, men standarden på arbeiderboligene var mye enklere og mer nøktern, og boligene var små. Dette har ført til at mange av dem har fått tilbygg og endringer siden de ble bygget. Formannsboligene rundt Torvet er de best bevarte i området.

Fellesanlegg og -bygninger

Det var meningen at Bjørnli skulle få trikkeforbindelse med industriområdet i Fagerlia. Traseen ble lagt som en sløyfe fra Fagerlia langs vannene i området og tilbake til Fagerlia. Trikkeplanene ble aldri gjennomført, men traseen ligger der, og brukes som turvei. Traseen skal bevares i henhold til Retningslinjer for «Hensynssone bevaring av kulturmiljø Bjørnli» i Kommuneplanens arealdel 2011-2022 for Meldal kommune.
I tillegg til bolighusene, ble det bygget skole, butikk, brannstasjon og forsamlingslokale for hagebyen. Folkeskolen og brannstasjonen ble plassert ved den østlige enden av Torvet. Skolen ble revet i 1960-årene. Brannstasjonen står fortsatt (pr. 2017), men er ombygget til leiligheter og forsamlingslokale. Skytterhuset ved Bjørnlivatnet ble ombygd til kapell i 1929.
Møhlenpris skole

Historie

Mot slutten av 1800-tallet var det en sterk økning i byens innbyggertall. Møhlenpris skole ble bygd for å avhjelpe det økende behovet for klasserom. I utgangspunktet skulle skolen være en midlertidig løsning mens man ventet på et nytt skolebygg et annet sted i byen.  
Da skolen ble tatt i bruk gikk det 1028 elever der fordelt på 31 klasser. 
Under den 2. verdenskrig ble skolen beslaglagt av tyskerne. Man fikk tilbud om å benytte en del av bygningen til skole, men dette ble avslått. Klassene ble fordelt mellom Ny Krohnborg skole og Nygård skole. Møhlenpris skole startet opp igjen med undervisningen i 1946. 
Skolen hadde tidligere også en egen klasse for hørselshemmede. 
Arkivet etter Møhlenpris skole oppbevares ved Bergen Byarkiv. I tillegg kan man finne informasjon om skolens foreldrelag, om «bergensprosjektet» og skipsadopsjon.
Olaus Andreas Grøndahl

Liv og virke

O. A. Grøndahl studerte 1873 i Köln og Leipzig. Han ledet etter hvert en rekke sangforeninger i Oslo, herunder Frimurernes Sangforening. Han komponerte blant annet Ung Magnus og Foran sydens kloster. Grøndahl var Statens sanginspektør 1904–07.
Han underviste på 1890-tallet i sang ved Olaf Bergs pikeskole. Han var dirigent for Den norske studentersangforening, og da tre kvinnelige studenter i desember 1895 stiftet Kvindelige Studenters Sangforening, tilbød han seg å dirigere også dem. Han var Kvindelige Studenters Sangforenings dirigent fra 1896 til 1905, og etter et avbrekk var han tilbake som korets dirigent fra 1910 til 1912. I januar 1912 trakk Grøndahl seg fra dirigentvervene i både Den norske studentersangforening og Kvindelige Studenters Sangforening. På den siste korøvelsen med studinene fikk han overrakt et etui der norske gullpenger lå dandert i lyreformet mønster. Myntene lå på blå og hvit bunn. Lyren var sangforeningens symbol, og blått og sølv – som heraldisk gjengis som hvitt – var sangforeningens farger.

Æresbevisninger og utmerkelser

Grøndahl ble slått til ridder av første klasse av St. Olavs Orden for fortjenstfull kunstnerisk virksomhet. Han ble også tildelt den svensk-norske kongens gullmedalje «Litteris et Artibus».